Mette Frederiksen (S), 2007-05-22:
Jeg tager ordet til det her lovforslag, fordi vi i oppositionen har stillet en række ændringsforslag til et i vores øjne alt for uambitiøst lovforslag om dagtilbud.
Vi er i den lidt specielle situation på det børnepolitiske område, at det, vi har oplevet de senere år, i hvert fald alle os, der har små børn i vuggestuer og børnehaver og dagpleje, er, at kvaliteten gradvis, mens regeringen og Dansk Folkeparti har haft det politiske flertal, er blevet forringet.
Med andre ord er den virkelighed, mange børnefamilier møder i velfærdssamfundet Danmark, ringere børnehaver, ringere vuggestuer og en ringere dagpleje end tidligere.
Og hvis man vil kvalitet i børnenes hverdag, er det ikke nok at skrive det og tage ordet i sin mund, så må Folketinget meget klart og tydeligt eksempelvis sætte krav, hvad angår normeringer, hvad angår vores pædagogers muligheder for efteruddannelse og for de fysiske rammer, der er i vores børns hverdag.
Hvorfor starter jeg nu den her diskussion?
Det gør jeg fordi vi på den ene side oplever, at de offentlige dagtilbud bliver ringere og ringere, mens der på den anden side nu er fremsat et forslag til dagtilbudslov, der favoriserer private tilbud, og som har som erklæret formål at få flere og flere forældre til eksempelvis at vælge den private dagpleje, til at oprette private børnehaver eller vuggestuer.
Det synes vi er en hel forkert udvikling, for vi vil have et dagtilbudssystem i Danmark, der er så godt, at ingen forældre skal se sig nødsaget til at vælge det private tilbud.
Vi ønsker altså en dagtilbudslov, som er stærkere, og som tør definere, hvad kvalitet i børnenes hverdag egentlig betyder.
Vi ønsker, og det er også derfor, vi har stillet ændringsforslag om det, en stærkere formålsparagraf, der i meget mindre grad taler arbejdsmarkedets og forældres behov og i meget højere grad taler børns behov for kvalitet.
Vi ønsker ikke et a- og b-system, hvad angår mad i vores børns hverdag.
For os er det fuldstændig essentielt og centralt, at alle børn selvfølgelig får god, sund mad, når de går i dagplejen og i vuggestuen.
Vi ønsker bedre normeringer i dagplejen.
Det er faktisk sådan i dag, at nogle steder har en dagplejemor ansvaret for fem små børn under tre år.
Jeg ved ikke, om I kan forestille jer at komme igennem en arbejdsdag på op mod 10 timer med fem små børn under tre år!
Selv om vores dagplejere gør et fantastisk godt stykke arbejde, er det nærmest umuligt at sikre kvalitet og indhold i fem små børns hverdag med de arbejdsbetingelser, der gælder i dag.
Sidst, men ikke mindst, og det er ret afgørende,
lægges der med det her forslag op til en dagtilbudslov, hvor børn med funktionsnedsættelser skrives ud af den dagtilbudslov, der ellers skal rumme alle børn.
Hvad er nu det for noget?
Vi har jo i Danmark igennem mange år arbejdet for, at vores handicappede medborgere hverken skal parkeres på sidelinjen eller i særlige lovgivninger.
Vi har i øvrigt været enige om i Folketinget at sikre tilgængelighed og rummelighed, og nu foreslås der så en dagtilbudslov, hvor alle de almindelige børn, der ikke har funktionsnedsættelser, går i vuggestue og dagpleje og børnehave, der er underlagt en lovgivning, og alle vores børn med funktionsnedsættelser skal så proppes over i en anden lovgivning.
Det skriger da til himmelen og er ganske enkelt i modstrid med de handicappolitiske prioriteter og initiativer, der ellers har været bred politisk enighed om.
Så med andre ord: Vi ønsker en stærkere dagtilbudslovgivning end den, der lægges op til med det her forslag.
Der er mange fine ord, men det går ikke, at Folketinget ikke vil tage et ansvar for en konkret udbygning af kvaliteten i vores børns hverdag.
Sidst, men ikke mindst, skal jeg bare gøre opmærksom på, at de private dagtilbud, der så at sige får en stærkere lovgivning med det forslag, der ligger her, har det meget, meget alvorlige problem, at den enkelte kommune ikke kan bruge den private børnehave, hvis den eksempelvis vil sørge for, at alle børn i kommunen får et godt dagtilbud.
Det er så at sige fuldstændig uden for den infrastruktur, der er, når det gælder vores dagtilbud.
Det er en skæv udvikling, det går imod de politiske intentioner om at bryde den negative sociale arv, det fremmer ikke integration af børn med etnisk minoritetsbaggrund, og det strider dermed på afgørende stræk imod det ønske, vi har om at skabe et mere socialt retfærdigt samfund.